ORDE do 27 de novembro de 2006 pola que se determinan os servizos mínimos dirixidos a garantir os servizos esenciais durante a folga dos técnicos superiores sanitarios, convocada pola Federación Estatal de Sindicatos de Técnicos Superiores Sanitarios (Fesitess) e pola Federación Estatal de Técnicos Especialistas Sanitarios (FETES), que terá lugar o día 30 de novembro, e o 1, 4 e 5 de decembro de 2006, iniciándose ás 22.00 horas do día 29 de novembro e finalizando ás 22.00 horas do día 5 de decembro, e afectará a todos os traballadores técnicos especialistas que exercen as súas funcións nas institucións sanitarias públicas e privadas da comunidade autónoma.
CONSELLERÍA DE SANIDADE — III. OUTRAS DISPOSICIÓNS — 29/11/2006

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1988, do 9 de xuño (DOG nº 116, do 20 de xuño), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
Convocada folga pola Federación Estatal de Sindicatos de Técnicos Superiores Sanitarios (Fesitess) e pola Federación Estatal de Técnicos Especialistas Sanitarios (FETES), que terá lugar desde as 22.00 h do día 29 de novembro de 2006 ata as 22.00 h do día 1 de decembro de 2006, e das 00.00 h do día 4 de decembro ás 22.00 h do 5 de decembro de 2006, que afectará a todos os traballadores técnicos especialistas que exercen as súas funcións nas institucións sanitarias públicas e privadas da comunidade autónoma, outorgada audiencia ao comité de folga,
DISPOÑO:
Artigo 1º
A folga convocada para os días sinalados abarca todos os técnicos superiores sanitarios (técnicos especialistas sanitarios de grao superior das especialidades de radiodiagnose por imaxe, radioterapia, laboratorio, anatomía patolóxica e citoloxía, medicina nuclear, hixiene bucodental, dietética e nutrición, técnico superior en fabricación de produtos farmacéuticos, documentación sanitaria, protésico dental, audioprótese e saúde ambiental), e auxiliares de enfermaría que estean exercendo funcións de técnicos especialistas, das institucións sanitarias públicas e privadas da Comunidade Autónoma de Galicia.
Os servizos mínimos que se fixan resultan totalmente imprescindibles para manter a axeitada cobertura dos servizos esenciais de asistencia sanitaria nos centros sanitarios, para os efectos de evitar que se produzan graves prexuízos aos usuarios.
Tales mínimos responden á necesidade de compatibilizar o respecto ineludible ao exercicio do dereito á folga, coa atención aos usuarios que, baixo
ningún concepto, poden quedar desasistidos polas características do servizo dispensado e pola duración da folga.
E por iso se manteñen os servizos mínimos necesarios para garantir a asistencia imprescindible a doentes hospitalizados, así como a atención urxente e permanente aos usuarios, que non poden aprazarse sen consecuencias negativas para a saúde.
Entrando na análise pormenorizada dos servizos mínimos, poden establecerse os seguintes criterios reitores na determinación do persoal necesario para o mantemento dos servizos esenciais:
Criterios rectores:
I. No Centro de Transfusións de Galicia os servizos necesarios para o mantemento do abastecemento sanguíneo en toda a comunidade autónoma.
II. Nas institucións sanitarias públicas e privadas concertadas, os criterios de determinación do persoal para a cobertura dos servizos mínimos será a seguinte:
1. Cobertura do 100% da actividade urxente nun triplo ámbito:
-Servizos de urxencias: probas complementarias urxentes.
-Quirófanos urxentes (xerais e de tocoloxía) para as probas complementarias dos usuarios que requiran intervencións cirúrxicas inaprazables no ingreso.
-Atención aos paritorios.
-A cobertura do 100% das probas complementarias urxentes.
2. Na área de hospitalización establecerase o número necesario para garantir a realización das probas complementarias dos doentes hospitalizados, as consideradas urxentes e as vinculadas a unha alta hospitalaria.
3. No ámbito de consultas estableceranse mínimos para apoio á atención das consultas especializadas consideradas como urxentes ou preferentes.
4. No ámbito dos servizos centrais, garantirase a realización das probas complementarias urxentes e as que se refiran aos doentes hospitalizados que, a criterio do facultativo, sexan necesarios.
5. Garantirase a dispensación de medicamentos e produtos sanitarios.
6. Unidades especiais: o número necesario para garantir a continuidade dos tratamentos.
Efectivos:
A determinación dos profesionais necesarios con base nos criterios anteriores farase en cada centro por categoría profesional e a súa fixación debe estar
adecuadamente motivada. A xustificación debe constar no expediente de determinación de mínimos de cada centro e debe exteriorizarse axeitadamente para xeral coñecemento dos destinatarios. Deberá quedar constancia no expediente dos factores ou criterios cuxa ponderación conduce a determinar as prestacións mínimas.
Os profesionais necesarios para a cobertura dos servizos mínimos deberán ser publicados nos taboleiros de anuncios de cada centro, con antelación ao inicio da folga.
Con tales premisas, nos anexos desta resolución, determínase por grupos profesionais e institucións sanitarias públicas e privadas con poboación vinculada, o número de efectivos de servizos mínimos para cubrir as xornadas de folga de acordo co disposto no artigo 6º desta orde.
Artigo 2º
A designación nominal, que deberá recaer nos profesionais de xeito rotatorio, será determinada polo director-xerente do centro e notificada aos profesionais designados.
O profesional designado como servizo mínimo que desexe exercer o seu dereito de folga poderá instar a substitución da súa designación por outro profesional que voluntariamente acepte o cambio de maneira expresa.
Artigo 3º
Os paros e alteracións no traballo por parte do persoal necesario para o mantemento dos servizos mínimos determinados no anexo, así como os expostos nos taboleiros de anuncios de cada centro serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos establecementos sanitarios.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 27 de novembro de 2006.
María José Rubio Vidal
Conselleira de Sanidade